钦定古今图书集成/明伦汇编/官常典/第402卷 > 赵东曦
## 钦定古今图书集成/明伦汇编/官常典/第402卷 > 赵东曦

按《明外史魏呈润传》：“东曦，字驭初，上海人。万历四十
七年进士，历知闽、金、华、嵩三县。崇祯五年，擢刑科给
事中。甫拜官，即言加泒预征，搜括捐助，悉苟且之政，
请兴屯塞下，以充军用。言路多囚首诏狱，请稍加平
恕，容受直言。报闻。俄言顷以宣塞私和，陛下赫然震
怒，逮巡抚沈棨，罢本兵。熊明遇乃监视者王坤，方会
饮城楼，商榷和议，所需钱币，在坤掌握。倘力持不可，
安从给发？即请之朝而沮之，亦孰敢擅行？”坤不得辞
扶同罪，反上疏云：“边烽已熄，侈以为功，且有‘或候交
代语。夫内臣之遣，陛下间一用之本，非不易之典。坤
扶同擅盟，边臣倚为护身符，欺蔽日甚。陛下即尽撤
各镇监视，犹悔不早。坤尚欲请代，图弥缝于去后。愿
陛下立正坤罪，尽撤诸中使还京’。”帝言：“宣、镇擅和，系
坤奏发，何谓欺隐？”命调东曦外任。御史吴振缨、给事
中冯元飙等疏救，并切责。无何，给事中陈赞化以皇
子诞生，请宥罪复职。其同官吴南灏亦救之，并不许。
谪福建布政司都事。稍迁行人司正、礼部郎中，奉使
还里。福王时，召为给事中。东曦已卒。